DNA (BTS:n kappale)

DNA on eteläkorealaisen BTS-yhtyeen kappale vuodelta 2017. Se julkaistiin 18. syyskuuta minialbumin Love Yourself: Her pääsinglenä. Koreankielisen julkaisun lisäksi Universal Music Japan julkaisi kappaleesta 6. joulukuuta 2017 japaninkielisen version.

Tausta ja julkaisu 
BTS ilmoitti 24. elokuuta 2017 aloittavansa uuden albumisarjan, Love Yourself, jonka ensimmäinen osa Love Yourself: Her julkaistaisiin 18. syyskuuta. Albumin pääsingleksi nimettiin ”DNA”, jonka teaser-video julkistettiin YouTubessa 14. syyskuuta. Kappaleen sävelsivät ja sanoittivat Pdogg, ”Hitman” Bang, KASS, Supreme Boi sekä BTS:n jäsenet Suga ja RM.

Minialbumi Love Yourself: Her julkaistiin 18. syyskuuta, kuten oli suunniteltu, ja albumin kaksi singleä olivat pääsingle ”DNA” sekä ”MIC Drop”. Samana vuonna 6. joulukuuta Universal Music Japan julkaisi singlealbumin MIC Drop / DNA / Crystal Snow, joka sisälsi Love Yourself: Her -albumin molempien singlejen japaninkieliset versiot sekä BTS:n uuden japaninkielisen kappaleen ”Crystal Snow”.

”DNA:n” japaninkielinen versio on mukana myös vuoden 2018 studioalbumilla Face Yourself, ja alkuperäinen koreankielinen versio kokoelma-albumeilla Love Yourself: Answer (2018) sekä Proof (2022).

Vastaanotto ja palkinnot 
”DNA” sai musiikkikriitikoilta yleisesti ottaen positiivisen vastaanoton. ”DNA:n” julkaisuvuonna 2017 Billboardin kriitikot valitsivat sen 100 parhaan kappaleen listalle, jossa se oli sijalla 49. Vulture.comin Dee Lockett kutsui kappaletta yhdeksi vuoden parhaista singleistä, ja Seventeen Magazinen Tamara Fuentes kuvaili sitä hauskaksi ja tarttuvaksi tanssikappaleeksi.

”DNA” saavutti muun muassa seuraavat palkinnot ja ehdokkuudet:

Listasijoitukset 
”DNA” ylsi Billboard Hot 100 -listalla parhaimmillaan sijalle 67, ollen BTS:n ensimmäinen kappale kyseisellä listalla. Siitä tuli myös listalla kaikkien aikojen korkeimmalle sijoittunut eteläkorealaisen yhtyeen kappale. Lisäksi kappale nousi Billboardin K-pop Hot 100 -listan kärkeen.

Etelä-Koreassa ”DNA” ylsi  Gaon Digital Chart -listalla parhaimmillaan toiseksi, ja pysyi listalla viiden parhaan joukossa neljä viikkoa perätysten. Yhteensä kappale vietti listalla 82 viikkoa.

Euroopassa ”DNA” menestyi erityisen hyvin Ruotsissa, jossa se saavutti Sverigetopplistanin kakkossijan. Kappale nousi Suomessa parhaimmillaan Latauslistan kymmenenneksi viikolla 38/2017. Britannian singlelistalla ”DNA” sijoittui parhaimmillaan 90:nneksi.

Musiikkivideo 
”DNA:n” julkaisupäivänä, 18. syyskuuta 2017, Big Hit Entertainment julkaisi YouTubessa kappaleen virallisen musiikkivideon, joka kestää 4 minuuttia ja 15 sekuntia. Video saavutti ensimmäisen vuorokautensa aikana yli 22 miljoonaa katselukertaa ollen historian ensimmäinen k-pop-yhtyeen musiikkivideo, joka saavutti ensimmäisen 24 tunnin aikana 20 miljoonaa katselukertaa. ”DNA:n” musiikkivideo keräsi 100 miljoonaa katselukertaa 24 päivässä, nopeammin kuin yksikään muu k-pop-yhtyeen musiikkivideo siihen asti, ja se oli lopulta vuoden 2017 katsotuin k-pop-video YouTubessa.

”DNA:n” musiikkivideo saavutti 1. kesäkuuta 2020 miljardin katselukerran rajan, ensimmäisenä BTS:n musiikkivideona ja ensimmäisenä korealaisen poikabändin musiikkivideona koskaan. 15. joulukuuta 2022 video ylitti 1,5 miljardin katselukerran rajan, BTS:n kolmantena musiikkivideona ”Boy with Luvin” ja ”Dynamiten” jälkeen.

Lähteet 

Vuoden 2017 kappaleet
BTS:n kappaleet